**Referat af Bestyrelsesmøde på Frederiksværk Gymnasium og HF**

**30. august 2021**

Tilstede: Helle Lunderød (HL), Kim Dam-Johannesen (virtuelt) (KDJ), Jens Grønlund (JG), Søren Møller (MOE), Anton Lykke Jensen (ALJ), Frederikke Juhl Gyrming (FJG), Peter Brink (PB), Martin Boysen (MB), Morten Lorenzen (ML), Mette Karmann (MK)

Afbud: Wenche Fogsgaard, Kristoffer Kaae Kjærgaard og Thomas Hesselberg

**Dagsorden:**

1. Godkendelse af dagsorden
2. Godkendelse af referat fra mødet d. 26.5.21
3. Orientering fra formanden, herunder præsentation af ny medarbejderrepræsentant Jens Grønlund og nye elevrepræsentanter Frederikke Gyrming og Anton Lykke Jensen
4. Orientering fra rektor, herunder skoleårets opstart, medarbejderstatus, bygninger mv
5. Orientering fra elevrepræsentanter
6. Orientering fra medarbejderrepræsentanter
7. Orientering omkring skolens økonomi, herunder budget-/estimat-21 og estimat-2021-24 (rektor)
8. Præsentation af årshjul for bestyrelsen (Connie og rektor)
9. Næste møde
10. Evt.

**Ad dagsorden punkt 1 - Godkendelse af dagsorden**

Dagsordenen blev godkendt.

**Ad dagsorden punkt 2 - Godkendelse af referat fra mødet d. 26.5.21**

Referatet blev godkendt.

**Ad dagsorden punk 3 - Orientering fra formanden, herunder præsentation af ny medarbejderrepræsentant Jens Grønlund og nye elevrepræsentanter Frederikke Gyrming og Anton Lykke Jensen**

HL bød velkommen og orienterede om følgende:

Der er kommet en mail i dag fra Gymnasiernes Bestyrelsesforening omkring de indefrosne feriepenge. Det er der allerede styr på her hos os, og HL skrev tilbage, at vi har løst det her på skolen.

Der er kommet en indbydelse til at deltage i en undersøgelse fra Gymnasieskolens Lærerforening. Den handler om bestyrelsesarbejdet og samarbejdet mellem bestyrelser og rektorer. HL ønsker ofte ikke at deltage i denne slags undersøgelser. Hun finder spørgsmålene tendentiøse. HL har ikke svaret og heller ikke sendt den ud til bestyrelsen.

HL nævner beslutningen omkring nærhedsprincipperne. Det er en styrkelse af de små gymnasier. Hun planlægger i den forbindelse at invitere ministeren herop.

Jens præsenterer sig. Han er ny PR formand. Han har været ansat i 10 år og underviser i musik og historie samt står for musicalen.

Anton er 16 år og år i 1.g. Han er næstformand for elevrådet. Han har erfaring med elevrådsarbejde, da han var elevrådsformand på sin folkeskole.

Frederikke er 18 år og går i 3.g. Hun er ny formand for elevrådet. Hun deltog også i elevrådet sidste år.

Herefter præsenterede resten af Bestyrelsen sig.

**Ad dagsorden punkt 4 - Orientering fra rektor, herunder skoleårets opstart, medarbejderstatus, bygninger mv**

PB orienterede om følgende:

**Skolestart:**

* Skolen er kommet fint i gang – vi har d.d. 436 elever: 121 1g, 43 1hf, 41 2hf, 118 2g, 106 3g og 7 SP-elever.
* Vi har ansat en ny matematiklærer i en fast stilling samt en række vikarer på forskellig ansættelsesgrad. Vi bruger Covid-19 midler til fagligt løft, især i matematik, engelsk og tysk.
* Vi er gået i gang med en evaluering af skolestarten og havde første møde med PR-formandskab og elevrådsrepræsentanter i 1g og 1hf. Vi mener, det er blevet tid til gennemsyn af især de nye elevers første tid her – der mangler noget begejstring i vores første modtagelse af dem.
Ud på foråret nedsættes der et udvalg, der skal komme med ideer.

**Corona:**

* Corona: Skolen er tilbage som den plejer – så godt som ingen snak om Corona. Der er endnu ingen positive på denne side af sommeren. På fredag er skolen vært for Region Hovedstadens mobile vaccinationstjeneste i tidsrummet 8.30-11.00.  Halsnæs sundhedscenter reklamerer for begivenheden. Det er mestendels 1. gangs vaccinationer.

**Arrangementer:**

* Årets første fredagscafé løb af stablen i fredags – en alkoholfri spilcafé med indlagt foredrag ved en ung foredragsholder og stand-up komiker. Der var ca. 75 deltagere, som lod til at hygge sig godt. Mange klasser havde egne arrangementer, og der gik et rygte om, at 3g ville boykotte det pga alkoholforbud, men det tror jeg ikke har ret meget på sig. FJG bekræfter, at det ikke var rigtigt. Vi agter at lave flere af denne type arrangementer, for de efterspørges, hvilket understreges af en artikel på dr.dk i dag, hvor 54% af de adspurgte unge mellem 15 og 25 år føler sig presset til at drikke mere, end de har lyst til.
* Der afholdes introfest den 10. september kl. 20-01. Samme koncept som tidligere med deltagelse af to ledelsesrepræsentanter samt fire til fem lærere. Kliksecurity stiller med fire professionelle vagter, Diskotek Explosion står for lyd, lys og DJ, Kirsch og Co. (vores egen kantine) står for salg af drikkevarer og snacks, og elevernes festudvalg står for promovering, pyntning, garderobe, oprydning (ikke rengøring) m.m. Festen er røgfri.
* Vi afholder forældremøde for vores 1g klasser den 15. september med særlig vægt på elevernes studieretningsvalg.
* Generalsekretær Anders Ladekarl gæster skolen med et foredrag om Røde Kors’ nødhjælpsarbejde forud for indsamlingsdagen den 3. oktober. Besøget finder sted den 23. september kl. 12.45-13.45. I den følgende uge vil indsamlingschefen i Røde Kors Halsnæs besøge skolen i spisefrikvarterene i håb om at rekruttere indsamlere.
* Ledelsesgruppen deltager i uge 39 på et to-dages kursus arrangeret af Danske Gymnasier med titlen: ”Pædagogisk ledelse gennem feedback-samtaler og aktionslæring”. Der er planlagt en opfølgning godt en uge efter. Vi ser det som et led i implementeringen af OK21, hvor der er kommet krav om løbende dialog medarbejder og nærmeste leder imellem.
* En del lærere deltager i FIP-kurser (FIP = Faglighed i praksis). Det er kurser af en dags varighed, hvor nyt om eksamen, læreplaner, didaktik og meget mere diskuteres i de enkelte fag under ledelse af fagkonsulenterne. Vi sender 1-2 lærere afsted i alle fag.

**Studieture:**

* Studieture i uge 39: Vi sender 7 klasser afsted (3g og 2hf) på udskudte ture til Malta, Prag, Dublin, Bornholm, Sarajevo og Budapest. Vi kæmper lidt med nogle få elever, som ikke ønsker at lade sig vaccinere. Vi kan som skole ikke forbyde dem deltagelse (har UVM besluttet), men vi må gerne sætte nogle rammer op for dem, hvor langt det meste af ansvaret for kendskab til indrejserestriktioner, testkrav og teststeder, karantæne mv er pålagt den ikke-vaccinerede elev. Der udarbejdes en kontrakt mellem hjemmet og skolen.
* MOE og JG spørger, om eleverne har ret til ikke at svare på, om de er vaccinerede? MOE mener, at det kan sidestilles med, at de skal oplyse om der skal tages særlige hensyn (medicin mv). Det må ikke være offentligt.
* ML - gør opmærksom på, at der nogle steder kræves betaling for test. PB - det påhviler eleven at betale for det.
* Vores 5 2.g-klasser skal på studietur i uge 14 – destinationer er ved at blive afsøgt. Vi tilbyder ikke tur til Kina i 2022, da vi vurderer, at det stadig er for usikkert, og for mange aktiviteter vil ikke kunne gennemføres. Et kort besøg af PB, Målfrid Berg og Inge Lise Hammer er tiltænkt i efteråret ’21, men skubbes til foråret ’22. Vi har endnu ikke afskrevet summer school i september og muligheden for at sende assistant teachers (4g’ere og 5g’ere) til TCC i efteråret, men vi tvivler stærkt på, at disse kan gennemføres. 2023 bliver forhåbentlig året, hvor det gode og mangeårige Kinasamarbejde kommer på fulde omdrejninger igen.
* KDJ gør opmærksom på, at man skal i karantæne i 3 uger ved indrejse i Kina og man skal i den periode igennem 5-6 test. Der er nul tolerance overfor Covid19. Han tror ikke det bliver i år, man kan komme ind uden restriktioner.

**Bygninger:**

* Arkitektfirmaet Pålsson var på besøg på skolen den 16. august for at lave den sidste del af nedbrydningsarbejdet på taget over lokalerne 201-205, før de kan aflevere deres endelige anbefaling. Vi er i tæt dialog med bygningsafdelingen i Gymnasiefællesskabet, som står for den årlige vedligeholdelsesplan af skolens bygninger. Vi føler os sådan set sikre på, at Pålsson og GF-byg vil anbefale en totaludskiftning af tagpap mm og murkrone på hele bygningen, i første omgang på de to fløje benævnt ovenfor. Vores egne pedeller med støtte fra diverse håndværkere, Phønix, Rockwool m.fl., som gennem de sidste 1½ år har været på besøg, er langt fra sikre på, at det er den rigtige løsning. Vi afventer rapport, som fremsendes til bestyrelsen, så man selv har mulighed for at give sit besyv med. Vi informerer løbende.

**Brandøvelse og plan for sikkerhed på skolen:**

* Vi afholder indenfor de næste to uger en brandøvelse på skolen. Erwin Steinbeck (TAP) og arbejdsmiljørepræsentant Lene Nordlund er tovholdere på øvelsen. Derudover er vi i gang med en større gennemgang af sikkerhedsprocedurer på skolen, konkret som følge af krav om udarbejdelse af en drift, kontrol og vedligeholdelsesplan (DKV) i samarbejde med det lokale beredskab. Ydermere skal vi i nærmeste fremtid (12.10.) afslutte samarbejdet med Safesec, som har udarbejdet en handlingsplan i tilfælde af skoleskyderi og lign. Deres plan bliver præsenteret for personalet den 12. oktober

MK orienterede om eksamen. Vi har i nu afholdt de sidste årsprøver. Der har været en enkelt elev til en sygeeksamen. De næste eksamener er AP og NV samt vintereksamen.

**Ad dagsorden punkt 5 - Orientering fra elevrepræsentanter**

FJG fortæller, at de har første møde på onsdag. Vi skal lære hinanden at kende og tale om, hvad det indebærer at sidde i elevrådet. Vi er også inviteret til DGS møder.

ALJ - vi skal have nedsat udvalg - efter vores egne ønsker.

PB fortæller om introfesten den 10. september, hvor eleverne kører i tog fra Hundested. PB har meldt det til ”Lokalbanen” i håbet om, at de sætter ekstra mandskab ind. Til festen er priserne på drikkevarer sat ned i forhåbning om, at det de drikker, køber de her.

ALJ er tryg ved rammerne ved festerne.

ALJ fortæller, at elevrådsvedtægterne skal revideres. De er fra 2013.

**Ad dagsorden punkt 6 - Orientering fra medarbejderrepræsentanter**

MOE orienterede om, at der er valgt en ny suppleant, som skal på TR uddannelse. Der er indkaldt til møde i næste uge. Han fortæller, at lærerne løber stærkt og er slidte. Der er kommet en ny overenskomst, som skal implementeres.

JG fortæller, at der er PR møde i morgen.

MK foreslår, at elevrepræsentanterne skal deltage i PR møderne. MOE og JG synes det er en god ide. Han håber, at lærerne så kan få eleverne med på deres gode ideer 😊 MOE foreslår, at man lader det være afhængigt af dagsordenen, i hvilket omfang eleverne skal deltage. MK påpeger, at der også gerne må gå informationer fra elevrådet til lærerkollegiet.

**Ad dagsorden punkt 7 - Orientering omkring skolens økonomi, herunder budget-/estimat-21 og estimat-2021-24 (rektor)**

Skolen har ansat egen revisor - Dorte Hosbond. Hun samarbejder med vores økonomimedarbejder om økonomien. Hun udarbejder hver måned en opgørelse over forbruget. Derudover udarbejder hun et oplæg til budget en gang om året i samarbejde med Deloitte.

PB gennemgår bilaget: Aug21-FVGH\_EST21\_konsolideret.

Der er et overskud på 1,6 mio. Penge bruges bl.a. på at udskifte it, møbler o.a.

Udkantstilskuddet nedskrives med ca.500.000kr. Vi håber, at der kommer et andet tilskud, der blot hedder noget andet.

ML siger, at der jo er lavet en politisk aftale om en ny fordelingsnøgle, og forudser, at vi nok havner i den samme økonomiske ramme. Han synes, at det er et lidt for pessimistisk estimat.

PB siger, at elevtallet falder - heldigvis ikke i samme grad som forventet. Antallet af STX elever er som det plejer. På HF mangler vi ca. 20 i forhold til de foregående år.

PB oplyser om, at i de netværk han er i rundt omkring, mangler alle elever. Undtaget er Frederiksborg Gymnasium. Han håber på, at tallet igen næste år er på 50. Vi prøver at gøre en indsats i forhold til at få elever fra Hillerød Kommune fra de byer, der ligger på toglinjen.

Der kan spares på pædagogikum samt på få andre opgaver.

MOE gør opmærksom på, at overskuddet er ”for” stort. Pengene skal bruges på undervisning. Andre skoler kører efterhånden med et noget mindre overskud/underskud. Vi skal bruge pengene på undervisning.

Færre elever = færre lærere. Det betyder også færre udgifter.

PB fortæller, at rengøringsindsatsen gav en besparelse på ca. 300.000 kr. Der er sat penge af til udbetaling af merarbejde, indkøb af møbler, nye pc til lærerne.

Forhåbentlig får vi ikke alt for mange udgifter til reparationer af bygningerne (se punkt 4).

ML påpeger, at bestyrelsen tidligere har talt om, at vi skal være på forkant. Vi skal sikre, at vi ikke udsætter noget, der kan betyde væsentligt højere udgifter senere.

HL siger, at vi altid har hørt, at det er en god bygning, der er flot vedligeholdt.

**Ad dagsorden punkt 8 - Præsentation af årshjul for bestyrelsen (Connie og rektor)**

HL synes, at det ser fornuftigt ud.

MOE mener ikke, at vi skal tale APV hver gang. Vi tager det op, når vi har noget. Enten som en orientering eller et selvstændigt punkt.

KDJ synes, at det er et godt årshjul. Vi skal sikre den normale drift.

Han synes, at vi mangler at løfte blikket og se, hvor vi gerne vil være om 3-5 år. Der bør udarbejdes nogle Indsatsområder, fx, hvor vil vi være med digital undervisning om 5 år - og hvad skal der til, for at nå de mål.

HL ønsker at vi på oktober mødet har et punkt med strategiske drøftelser.

KDJ opfordrer elevrådet til at komme med idéer.

MK: Der vil også komme indsatsområder fra ledelsen.

PB synes, at oktober er et godt tidspunkt, for så kan det nå at komme med i næste års planlægning.

Hvert år tages årshjulet op på augustmødet.

**Ad dagsorden punkt 9 - Næste møde**

De næste møder holdes den 25.oktober og den 6. december.

På oktober mødet planlægges forårets møder.

**Ad dagsorden punkt 10 - Evt.**

HL orienterede om, at der i forbindelse med det kommende Kommunevalg, vil være en pulje på 100.000 kr., der skal understøtte de unges muligheder for at engagere sig. Der kommer en henvendelse fra kommunen om ikke så længe.

MB roser PB for de fine translokationstaler.

MB fortsætter, at arbejdet med Rotary legaterne ikke er gået i stå. Han og PB arbejder videre med det, og håber, at det lykkes at få dem til næste år.

HL takker for indsatsen, og roser også PB for translokationen.

PB fortæller om en ny mulighed for skolens franskelever. De kan gennemføre en masterclass og tage en officiel eksamen. I sidste uge fejrede vi de elever, der stadig går på skolen med klapsalver og blomster.

PB fortæller, at vi gør en indsats for at håndhæve den røgfri skoletid. Ledelsen skiftes til at gå en runde på skolens område. Generelt synes mange, at der er færre rygere. Vi vil tilbyde rygestop kurser i efteråret.

Det er nødvendigt, at vi får set på skolens Studie og ordensregler. Vi har ikke et sanktionssæt overfor rygere, der fanges i gentagelsestilfælde. Der skal også udarbejdes regler til vagterne ved festerne.

MK bemærker, at der også er forbud mod snus. Vi opfordrer lærerne til også at holde øje med det. Det giver ikke de store problemer endnu.

MB - det bliver nemmere om et par år.

ALJ er enig i, at der skal være konsekvenser, hvis en elev tages i at ryge flere gange. Han er glad for, at det bliver håndhævet.

KDJ fortæller, at der på DTU også er forbud mod rygning. Det er ikke et problem hos dem – forbuddet overholdes.

MOE fortæller, at han har deltaget i en konference om Fremtidens Danmark. Der er mange, der er ude efter stx. Der er fokus på, at der mangler faglærte håndværkere. Der var forslag om at indføre skrappere adgangsbegrænsninger til stx.

Man kan også forestille sig, at de unge først tager en stx og derefter en faglig uddannelse. De der gør det, klarer sig bedre end andre, der ”kun” har en faglig uddannelse.

MB siger, at det ene ikke udelukker det andet. Han har selv begge uddannelser. Forskellen ses tydeligt på byggepladserne ude omkring.

MOE- det bliver set som ”spild”, hvis man ikke fortæller den historie.

ML påpeger, at man hellere bør se på de unge (20%) der kommer ud af folkeskolen uden at kunne læse eller regne.

HL afslutter mødet og siger tak for i dag.